Súradnice: 48°11′00″S 17°15′00″V﻿ / ﻿48,183333°S 17,250000°V﻿ / 48.183333; 17.250000

Kaštieľ v Ivanke od kostola
Kaplnka sv. Rozálie
Mohyla na mieste pádu lietadla M. R. Štefánika
**Ivanka pri Dunaji** (historicky slov.  *Ivánka (pri Dunaji)*, maď.  *Pozsonyivánka*, historicky *Iványi*, nem. *Iwanka an der Donau*) je obec na Slovensku v okrese Senec, ležiaca v Bratislavskom kraji v tesnej blízkosti Bratislavy s takmer 7000 obyvateľmi.

Polohopis
---------

Obec Ivanka pri Dunaji leží v rovinatej oblasti Podunajskej nížiny južne od cesty Bratislava – Senec v nadmorskej výške 128 – 132 m. Jej rozloha je 1 425,7 ha. Do katastrálneho územia obce zasahuje časť pristávacej dráhy letiska M. R. Štefánika.

Obec sa nachádza v teplej a suchej oblasti s miernou zimou, s najväčším počtom slnečných dní v roku. Priemerná ročná teplota okolo 9 °C – 10 °C, snehová pokrývka menej ako 44 dní, ročný priemer zrážok 650 – 550 mm.

Dejiny
------

Územie obce bolo osídlené už v eneolite (hrob s kostrami). Našiel sa aj rímsko-germánsky žiarový hrob a hroby z doby sťahovania národov.

Prvýkrát sa obec spomína v roku 1209, keď sa stala majetkom komesa Šebeša z rodu grófov zo Svätého Jura a Pezinka (predtým bola majetkom Bratislavy). Neskôr Ivanka patrila postupne: Serédyovcom (roku 1553), panstvu Svätý Jur (asi do 1750) a Grassalkovichovcom; majer s kaštieľom patril v 2. pol 19. storočia Hunyadyovcom. V roku 1828 mala obec 518 obyvateľov – roľníkov.

Koncom roku 1855 Ľudovít Štúr, ktorý žil pod policajným dozorom v Modre, tajne navštívil Michala Obrenoviča na jeho panstve v Ivanke.

4. mája 1919 sa neďaleko obce zrútilo lietadlo typu Caproni 450, v ktorom sa na Slovensko vracal Milan Rastislav Štefánik sprevádzaný dvoma talianskymi letcami a mechanikom. Všetci štyria členovia posádky zahynuli.

V roku 1923 bola k Ivanke pripojená obec Farná (prvá zmienka 1290, ktorá patrila bratislavskej kapitule a v roku 1828 mala 289 obyvateľov, prevažne roľníkov)

V roku 2007 bolo z pomocou fondov EÚ zrekonštruované Námestie sv. Rozálie. V rámci neho bola postavená budova, ktorá slúži ako informačné centrum a v ktorej je pamätná izba Milana Rastislava Štefánika. Tiež bola postavená busta tohoto dejateľa.

K 31. 12. 2013 mala obec 6 087 obyvateľov.

Partnerské mestá
----------------

* Česko  Pozořice, Česko

Stavby a pamiatky, členenie obce, ulice, námestia, parky, cintoríny
-------------------------------------------------------------------

### Pamiatky, pomníky, sochy a významné stavby v obci

#### Kaštieľ v Ivanke pri Dunaji

Pôvodný rokokový kaštieľ z 2. pol. 18. stor. novogoticky upravený koncom 19. storočia. Obklopuje ho park. V kaštieli minimálne raz tajne navštívil Ľudovít Štúr srbského panovníka Mihajla Obrenoviča, ktorý tu žil v rokoch 1853 – 1860. V súčasnosti je v správe rehole jezuitov. Konajú sa v ňom rôzne spoločenské podujatia, napr. Mikuláš. Od septembra 2009 v kaštieli funguje Kolégium Antona Neuwirtha, nezávislá vzdelávacia iniciatíva v duchu kresťanského dedičstva zameraná na vysokoškolských študentov prvého stupňa.

#### Kaplnka Svätej Rozálie

Na námestí sv. Rozálie stojí rotunda s novoklasicistickým priečelím, kupolovitou strechou a malou vežičkou, v ktorej je umiestnený zvon. Kaplnka bola postavená v roku 1832 na pamiatku ukončenia morovej epidémie, ktorá sa šírila v Ivanke od septembra 1831. Dala ju postaviť obec za richtára Štefana Morávka a je zasvätená sv. Rozálii, ku ktorej sa zbožní Ivančania utiekali s prosbou o pomoc. Epidémia ustala práve na sviatok sv. Rozálie – 4. septembra. Tento sviatok v minulosti uctievali svojou účasťou aj pútnici z okolitých dedín. V súčasnosti sa každoročne v najbližšiu nedeľu pri sviatku sv. Rozálie pri kaplnke koná slávnostná bohoslužba.

#### Kostol sv. Jána Krstiteľa

*Bližšie informácie v hlavnom článku: Kostol svätého Jána Krstiteľa (Ivanka pri Dunaji)*
#### Mohyla generála M. R. Štefánika od Dušana Jurkoviča

*Bližšie informácie v hlavnom článku: Mohyla generála Milana Rastislava Štefánika*
V katastrálnom území obce sa pri letisku nachádza miesto, kde dopadlo Štefánikovo lietadlo smerujúce z talianskeho Terstu na Slovensko. Na mieste tragicky zahynuli všetci členovia posádky. V roku 1923 na tomto mieste postavili unikátnu mohylu v tvare pyramídy podľa projektu slávneho architekta Dušana Jurkoviča. Mohyla je obohnaná zemným valom. Po obvode celého areálu sú vysadené lipy. Pamätník bol rekonštruovaný v rokoch 1988 a 1992. Pri mohyle je kamenná tabuľa s týmto nápisom: *Na tomto mieste zahynul dňa 4. mája 1919 Čsl. minister a generál Dr. Milan R. Štefánik a jeho sprievod kráľovský italský npor. I. Mancinelli-Scotti, serž. H. Merlino a strelec G. Agginuti. Na večnú pamäť.*

#### Sochy, pamätníky, kríže

* Baroková socha svätého Jána Nepomuckého z r. 1777 na Nám. Sv. Rozálie
* Barokovo-klasicistické sochy sv. Valeriána – mučeníka a sv. Floriána – patróna hasičov pred kostolom
* Busta M. R. Štefánika na Námestí sv. Rozálie
* Pomník padlým v prvej a druhej svetovej vojne s kamenným reliéfom lúčiacej sa rodiny na Námestí padlých hrdinov
* Kamenný kríž so súsoším Piety na Námestí padlých hrdinov – kópia, originál z r. 1818 je v interiéri kostola
* Ohradený kamenný kríž na Moyzesovej ulici
* Kamenný kríž na Námestí padlých hrdinov

#### Významné stavby a budovy

* Neďaleko obce je bratislavské medzinárodné letisko Milana Rastislava Štefánika
* Matičný dom
* Denný penzión
* Zdravotné stredisko
* Hostinec La Paloma

### Časti a členenie obce

Obec sa historicky a aj katastrovo člení na „starú" Ivanku pri Dunaji a Farnú.

### Ulice a námestia

Najdlhšou ulicou obce je ulica Milana Rastislava Štefánika, ktorá smeruje k Mohyle M. R. Štefánika. Významnou dopravnou tepnou je Moyzesova ulica.

V obci sú dve námestia: Námestie sv. Rozálie (zrekonštruované pomocou prostriedkov z EÚ v roku 2007) a Námestie padlých hrdinov.

Panoráma z námestia sv. Rozálie s kaplnkou
Panoráma z námestia sv. Rozálie s kaplnkou

Kostol v Ivanke
Pamätník obetiam 1. a 2. svetovej vojny
Farná, časť Ivanky pri Dunaji. V pozadí za stromami jazero Šutrovka.
Jazero Šutrovka v Ivanke pri Dunaji
### Parky

Za kaštieľom sa nachádza pôvodne baroková záhrada z polovice 18. stor.

V roku 2007 bolo do parkovej podoby upravené Námestie sv. Rozálie.

### Cintoríny

Obec má dva cintoríny. „Starý" Pafársky cintorín sa nachádza v časti Farná. „Nový" je situovaný v časti neďaleko cesty na Bernolákovo. Nachádzajú sa na ňom okrem iných aj hroby viacerých jezuitov.

Kultúra, šport a zaujímavosti v obci
------------------------------------

* Na sviatok sv. Jána Krstiteľa koncom júna, ktorému je zasvätený kostol, sa v obci konajú hody (hodový turnaj vo futbale)
* Babská – tanečná zábava v utorok pred Popolcovou stredou, na ktorej sa schádzala čisto ženská spoločnosť
* Juniorské majstrovstvá Slovenska v armwrestlingu
* Bodka za prázdninami – podujatie pri ukončení letných prázdnin
* Plesy v Matičnom dome

### Hudba

* Dychová hudba v Ivanke pri Dunaji bola založená v roku 1902
* Credo – gospelový spevácky súbor so sprievodom rockovej kapely, zal. v r. 1968
* Ariella – súbor mažoretiek, zal. v r. 1997

### Šport

Šport má v obci dlhodobú tradíciu. Futbalový klub oslávil v roku 2019 svoju storočnicu.

* STK Ivanka pri Dunaji. Stolnotenisový klub, od r.1990. Zakladatelia: František Zibala, Martin Jezisek, Ivan Zibala, Marian Jezisek. Najväčšie úspechy pod vedenim trénera Jána Medveckého: účasť v 1.lige žien, 1. lige dorastencov, 1.lige dorasteniek, 2.lige mužov, dvaja hráči reprezentanti Slovenska v kategórii kadetov, Majstri SR v družstvách staršieho žiactva a družstvách základných škôl 2004/2005
* Futbalový klub Slovan Ivanka pri Dunaji, založený v r. 1919 ako Ivansko-Farniansky mládežnícky spolok zameraný na šport a kultúru
* Basketbalový klub Klokani, od r. 1977
* Telovýchovná jednota Ioan 1209 založená v r. 2013 organizuje pravidelne pre verejnosť jarné a jesenné cyklistické preteky, Šutrovský bežecký maratón (vždy 17.11.), turnaje v malom či sálovom futbale a orientačný beh. V portfóliu má cyklistický oddiel, oddiel orientačných športov a sporadicky sa venuje malému futbalu.

### Trampské hnutie

História trampského hnutia sa datuje od roku 1941. Prvou trampskou osadou bola Zelená sedma. Medzi najstaršie osady patrili osada Albatros, Vaquero, Zlatá Kaledónia, Čajka, Krokodíl, Estakado, Prameň a ďalšie. Trampi z celého Slovenka i Česka sa každoročne stretávajú na potlachoch a slezinách v totemovom háji v lokalite zvanej „U Rusa".

Vodné toky a plochy
-------------------

### Vodné toky

* Šúrsky kanál
* Biela voda
* Ľadová voda
* Blatina
* Malý Dunaj

### Vodné plochy

* jazero Štrkovka (Šutrovka)
* štrkovisko Ľadová voda (Rohlík)
* Zelená voda

Flóra a fauna
-------------

Okolie obce Ivanka pri Dunaji si zachovalo časť zvyškov pôvodného lužného lesa so svojou typickou faunou a flórou. Môžeme tu nájsť niekoľko zaujímavých a vzácnych zástupcov rastlinnej a živočíšnej ríše. Aj skultivovaná poľnohospodárska krajina, ktorá v katastrálnom území obce prevažuje, poskytuje domov viacerým druhom živočíchov.

### Flóra

Áron
Typickými zástupcami vyššieho rastlinstva sú lesné porasty typické pre lužný les, v ktorých dominuje jaseň štíhly, dub letný, brest hrabolistý, javor poľný, topoľ biely, topoľ čierny, jelša lepkavá, vŕba biela, vŕba krehká, jaseň žľaznatý, agát biely. V záhrade ivanského kaštieľa a na viacerých miestach v obci, napr. vo Farnej, rastie pagaštan konský. Pri škole, na Námestí sv. Rozálie, Námestí padlých hrdinov, pri Mohyle či vo Farnej rastie lipa malolistá a lipa veľkolistá.

Krovinaté porasty tvorí baza čierna, vtáčí zob, svíb krvavý, čremcha obyčajná či hloh krivokališný a ruža šípová.

Nižšie raslinstvo je zastúpené mnohými druhmi tráv, na jar sú lužné lesy plné snežienok, nájdeme tu viaceré druhy vstavačov, chochlačku dutú, chochlačku plnú, klokoč perovolistý, blyskáč jarný, konvalinku voňavú, bledavku Boucheovu, bledavku okolíkatú, viaceré druhy hluchaviek, kamienku modropurpurovú, kokorík širokolistý, modricu strapcovitú, pakost smradľavý, jedovatý durman obyčajný ako aj v okolí obce pomerne bežný, ale ináč vzácny a jedovatý áron alpínsky. V Blatine rastie niekoľko kolónií leknice žltej. Polia pri letisku a v katastrálnom území Ivanky sú lemované málo kde videnými až dvojmetrovými rastlinami konopy siatej.

Z liečivých druhov rastlín sú bežné čakanka obyčajná, ľubovník bodkovaný, púpava lekárska, podbeľ liečivý…

Ak môžeme s veľkou dávkou zjednodušenia zaradiť k flóre aj huby, tak v okolí obce nájdeme podpňovku obyčajnú, pečiarku poľnú, smrčok jedlý, hnojník atramentový a mnoho drevokazných húb ako napr.sírovec žltý či trúdnik šupinatý.

### Fauna

Sysle
Holub hrivnák
**Hmyz**

Zo širokej ríše hmyzu treba spomenúť predovšetkým tieto druhy: cifruša bezkrídla, modlivka zelená, fuzáč veľký, chrúst obyčajný, roháč veľký, májka fialová, z čeľadí motýľov vidlochvosty a mlynárikovité.

**Ryby**

Vo vodných plochách žijú bežné druhy rýb – kapry, sumce, šťuky, zubáče, ostrieže, zo vzácnejších druhov býčko škvrnitý, hrúzovec malý, slnečnica pestrá.

**Cicavce**

V katastrálnom území obce pri letisku žije najväčšia kolónia sysľov na Slovensku (cca 20 000 kusov). V okolí Ivanky sa vyskytuje srnec lesný a zajac poľný, v obore medzi Ivankou a Bernolákovom žije niekoľko desiatok kusov danielov škvrnitých. V Blatine a Malom Dunaji sa darí vydre riečnej a ondatre pižmovej. Medzi domami, hlavne vo Farnej, vidieť podvečer lietať mnoho netopierov. Bežným obyvateľom obce a jej blízkeho okolia, ktorý sa na svoje potulky za potravou tiež vydáva s príchodom večera, je jež bledý.

**Vtáky**

Priamo v obci môžeme vidieť viaceré druhy vtákov. Zo vzácnejších sú to napríklad holub hrivnák a hrdlička záhradná, pomerne bežné sú straka obyčajná, sýkorka veľká, ďateľ veľký, žltochvost domový, holuby a vrabce. Pri poliach žije bažant poľovný a jarabica poľná. Blízke vodné toky obľubuje okrem majestátnej volavky popolavej aj kačica divá a hus divá. Na jazerá ako aj na Malý Dunaj čím ďalej, tým častejšie prichádza labuť hrbozobá. Za kolóniou sysľov z Malých Karpát prilietajú vzácni orol kráľovský a sokol rároh. Na jazere žije brehuľa riečna a navštevujú ho aj kormorány. Bola tu pozorovaná aj kajka morská – zatúlanec zo severných krajín. Vzácne je aj hniezdo tesára čierneho a rybárika riečneho. V lese pri Bielej vode žijú sovy, ktoré lovia v noci aj pri ľudských obydliach. V zime dopĺňajú kolorit obce kŕdle vrán.

Verejné ustanovizne a školstvo
------------------------------

### Verejné ustanovizne

* Ústav fytopatológie a entomológie SAV (od roku 1962)
* Ústav biochémie a genetiky živočíchov SAV
* Výskumný ústav krmovinársky (od roku 1976)
* Stanica chovu a šľachtenia hydiny

### Školstvo

* Základná škola M. R. Štefánika
* 3 materské školy
* Základná umelecká škola
* Stredná odborná škola (SOŠ)

Osobnosti
---------

Nápis na Mohyle
### Čestné občianstvo obce

* Vincent Šikula – šírenie dobrého mena obce a významný prínos pre rozvoj slovenskej literárnej tvorby.
* Prof. Ing. Ivan Hričovský
* Otto Kaušitz, in memoriam
* MUDr. Ladislav Kužela, CSc. in memoriam

### Cena obce

* Stanislav Zibala – prínos v rozvoji chrámovej hudby v obci i na Slovensku, dlhoročná organizačná, umelecká i pedagogická činnosť v súbore CREDO.
* MUDr. Vojtech Bartok (in memoriam) – dlhoročná obetavá a nezištná lekárska starostlivosť o občanov Ivanky, dobrovoľná práca v ČK, najmä pri organizovaní darcovstva krvi a zdravotníckej osvety, osobný prínos pri vybudovaní ZS v obci.
* *Dychová hudba IVANKA* – dlhoročný prínos v rozvoji dychovej hudby v obci i na Slovensku, obohatenie kultúrnych i spoločenských podujatí.
* Rudolf Zibala (in memoriam) – dlhoročná aktívna činnosť v oblasti spoločenskej, športovej, kultúrnej a verejnoprospešnej, významný prínos o vybudovanie Základnej školy v obci.

### Významné osobnosti

* Oto Kaušitz  – libretista, textár a prekladateľ
* Ladislav Kužela  – lekár – chirurg, vysokoškolský učiteľ
* Ladislav Luknár – dramatik, spisovateľ
* Ján Magula – salezián, misionár
* Jozef Mišík – športovec, majster Slovenska vo vzpieraní, držiteľ dvoch slovenských rekordov v trhu a nadhode, majster Slovenska v zápasení
* Michal Kumorovitz – jezuitský kňaz, filozof, fyzik

V Ivanke pri Dunaji tak isto býva rada významných slovenských osobností, ktorí sa do tejto obce prisťahovali kvôli jej pár minútovej dostupnosti k Bratislave, výhodám vidieckeho života a rozvinutej občianskej vybavenosti, napríklad Ján Kroner a Lenka Košická, Daniel Dangl, Andrej Bičan, Ján Ďurovčík, Pavol Habera, Marek Maďarič, Kamila Magálová, Filip Tůma, Aneta Parišková. Istú krátku dobu v Ivanke býval aj bývalý slovenský prezident Andrej Kiska.

Médiá (foto, audio, dokumenty)
------------------------------

* Malá vlastivedná knižnica 141. číslo, vydalo Vydavateľstvo KT, s.r.o. Komárno, z poverenia samosprávy v Ivanke pri Dunaji. 1999.

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Ivanka pri Dunaji**

Externé odkazy
--------------

* (Oficiálna stránka obce)
* (Diskusno informačný portál obyvateľov obce)
* Archivované 2007-09-29 na Wayback Machine (Fotogaléria obce)
* (Živá webkamera)

| * z
* d
* u
Mestá a obce okresu Senec (1 + 28) |
| --- |
| Mestá | 
* Senec

 |
| Ostatné obce | 
* Bernolákovo
* Blatné
* Boldog
* Čataj
* Dunajská Lužná
* Hamuliakovo
* Hrubá Borša
* Hrubý Šúr
* Hurbanova Ves
* Chorvátsky Grob
* Igram
* Ivanka pri Dunaji
* Kalinkovo
* Kaplna
* Kostolná pri Dunaji
* Kráľová pri Senci
* Malinovo
* Miloslavov
* Most pri Bratislave
* Nová Dedinka
* Nový Svet
* Reca
* Rovinka
* Tomášov
* Tureň
* Veľký Biel
* Vlky
* Zálesie

 |